А ў самой Росіцы кс. Антоні арганізаваў працу па вяртанню святыні да жыцця, каб нарэшце ў апошнюю нядзелю кастрычніка, на свята Хрыста Валадара Росіца зноў скалыхнулася фэстам. На яго прыехалі з Друі кс. Фелікс Чачот, кс. Уладыслаў Лашэўскі, клерык Генрык Тамашэўскі, а таксама святары з бліжэйшых парафій Мёршчыны ды Браслаўшчыны: кс. Грамс з Ідолты, кс. Пяркоўскі з Баболева, кс. Лаўцэвіч з Лявонпалю. Гучны гэта быў фэст - з радасцю і надзеяй. Да канфесіяналаў стаялі доўгія чэргі, а некаторыя падыходзілі да святароў і казалі, што яны таксама хацелі б паспавядацца, ды не ведаюць, як гэта трэба рабіць. Што ж, усё наперадзе, місія толькі распачалася.